Nacional je došao u posjed tajnih dokumenata HBOR-a koji, kako pišu, otkrivaju ulogu ministra financija Zdravka Marića kod dodjele spornog kredita Agrokoru. Kredit u iznosu od 48,3 milijuna eura koncernu je dodijeljen krajem 2016., kad je već bilo evidentno da je Agrokor u problemima.

Nacional piše kako je Uprava HBOR-a bila upoznata s poslovnim problemima u kojima se našao Agrokor, a tvrde i kako je ministar Marić, koji je tamo šef Nadzornog odbora, znao sve te da je lagao javnosti kad je govorio da nije bio upoznat s financijskom situacijom tvrtke u kojoj je ranije bio zaposlen.

Kredit nije trebao biti odobren?

Podsjetimo, četiri tvrtke iz sastava koncerna Agrokora, Jamnica, Zvijezda, Ledo i PIK Vrbovec, dobile su 48, 3 milijuna eura kredita od Hrvatske banke za obnovu i razvitak radi pripreme izvoza. Ugovori o kreditu sklopljeni su 21. prosinca.

U internoj dokumentaciji HBOR-a detaljno su elaborirani prijedlozi odobrenja zahtjeva za kreditiranje obrtnih sredstava za četiri tvrtke iz Agrokorova koncerna. Izvor koji je Nacionalnu dostavio internu dokumentaciju tvrdi kako dokumenti pokazuju da taj kredit uopće nije trebao biti odobren.

“Dokumenti bude i sumnju da je Agrokor prevario HBOR kada je slao podatke o poslovanju tih tvrtki, što može pomoći istražiteljima koji već tjednima istražuju kako je Agrokor poslovao. Nađite mi jednu tvrtku koja je unatoč navedenim i jasno opisanim rizicima ipak dobila toliki kredit. Javnost treba na temelju te dokumentacije još jednom procijeniti kakvu je ulogu u cijelom tom slučaju imao Marić, a posredno i vlada”, rekao je Nacionalu izvor koji im je dostavio dotične dokumente.